এ অবস্থারই সুযোগ নিচ্ছে ছিনতাইকারীরা। ফলে রাজধানীর কোনো কোনো স্পটে একই রাতে ৩০/৪০টি পর্যন্ত ছিনতাইয়ের ঘটনা ঘটছে। অনেক ক্ষেত্রে স্পটের তথা পাড়া-মহল্লার মানুষও বিপন্নদের সাহায্যে এগিয়ে আসার সাহস পাচ্ছে না। ওদিকে পুলিশের কর্মকর্তা বলে চলেছেন, তারা চাইলেই চিহ্নিত ছিনতাইকারীদের গ্রেফতার করতে পারেন। মাঝেমধ্যে করেনও। কিন্তু কোর্টে গেলেই ছিনতাইকারীরা জামিন পেয়ে যায় এবং বেরিয়ে এসেই আবারও ছিনতাই শুরু করে। সুতরাং পলিশের পক্ষে ছিনতাই ‘একেবারে বন্ধ করা’ সম্ভব হয় না। তা সত্ত্বেও পুলিশের অভিযান নাকি অব্যাহত রয়েছে এবং অব্যাহত থাকবে বলেও আশ্বাসের কথা শুনিয়েছেন কর্তা ব্যক্তিরা। উদ্বেগের একটি বড় কারণ হলো, সরকার রাজনৈতিক প্রতিপক্ষের বিরুদ্ধে ব্যবহার করছে বলে এলিট ফোর্স র‌্যাবের ‘সুনাম’ও অনেক নিচে নেমে এসেছে। ছিনতাইকারীরা আজকাল র‌্যাবের প্রহরাকে সামান্য তোয়াক্কা পর্যন্ত করছে না। ফলে ছিনতাইয়ের সঙ্গে চুরি-ডাকাতি ও খুনের মতো অপরাধও কেবল বেড়েই চলেছে।